Guvernul Tudose susține inițiativa cetățenească prin care este propusă modificarea Constituției astfel încât familia să fie definită drept căsătoria liber consimțită "între un bărbat și o femeie". Proiectul a fost deja adoptat de Camera Deputaților și se află în lucru la comisiile de specialitate ale Senatului. Pentru a intra în vigoare, proiectul de reviziuire a Constituției va trebui aprobat și prin referendum.

Executivul a avizat punctul de vedere de susținere a proiectului de lege, pe care îl va transmite Parlamentului, au declarat pentru Profit.ro surse guvernamentale.

Camera Deputaților a aprobat, în luna mai, inițiativa cetățenească prin care este propusă modificarea Constituției astfel încât familia să fie definită drept căsătoria liber consimțită "între un bărbat și o femeie". Dacă va fi adoptat și de Senat, proiectul de reviziuire a Constituției va trebui aprobat și prin referendum.

Articolul actual din Constituție stabilește că ”Familia se întemeiază pe căsătoria liber consimțită între soți, pe egalitatea acestora și pe dreptul și îndatorirea părinților de a asigura creșterea, educația și instruirea copiilor”.

Potrivit noului proiect, articolul a fost modificat astfel: ”Familia se întemeiază pe căsătoria liber consimțită între un bărbat și o femeie, pe egalitatea acestora și pe dreptul și îndatorirea părinților de a asigura creșterea, educația și instruirea copiilor”.

Profit.ro a relatat în exclusivitate că Guvernul a aprobat o poziție similară pentru a o susține în fața Curții de Justiție a Uniunii Europene (CJUE) în speța în care Curtea Constituțională a României (CCR) a solicitat instanței europene să clarifice dacă termenul “soț” poate fi interpretat și ca “membru al familiei”, chiar dacă este vorba de o persoană de același sex căsătorită, într-un stat membru, cu un cetățean român sau al Uniunii Europene.

“Noțiunea de soț trebuie interpretată conform legislației statului gazdă”, conchide memorandumul prin care Guvernul a aprobat răspunsul către CJUE.

Solicitarea Curții Constituíonale vine după ce autoritățile din România au refuzat să recunoască relația de familie dintre un bărbat de cetățenie română căsătorit în Belgia cu un bărbat de cetățenie americană.